Javaslat A TANÁCS HATÁROZATA az Európai Unió által az Európai Gazdasági Térségről szóló megállapodás keretében létrehozott vegyes bizottságban az EGT-megállapodás XIII. mellékletének (Közlekedés) módosítása vonatkozásában képviselendő álláspontról /* COM/2012/0187 final - 2012/0094 (NLE) */





INDOKOLÁS 1. A JAVASLAT HÁTTERE Az 1008/2008/EK rendeletnek az Európai Gazdasági Térségről szóló megállapodásba (a továbbiakban: EGT-megállapodás) foglalásával (lásd az EGT-megállapodás XIII. mellékletének 64.a pontját[1]) közös szabályokat állapítottak meg az EGT-megállapodás szerződő felei között, melyek lehetővé tették valamennyi EGT-állam légi fuvarozói számára, hogy az EGT teljes területén légi forgalmi szolgáltatásokat nyújtsanak. Az 1008/2008/EK rendeletnek az EU–Svájc légiközlekedési megállapodásba foglalásával ugyanezeket a szabályokat állapították meg az EU és Svájc között a svájci és közösségi légi fuvarozók vonatkozásában[2]. Az 1008/2008/EK rendeletnek az Európai Szabadkereskedelmi Társulás létrehozásáról szóló egyezménybe (vaduzi egyezmény)[3] foglalásával ugyanezeket a szabályokat állapították meg Svájc és az EGT-tag EFTA-államok között Svájc és az EGT-tag EFTA-államok légi fuvarozói vonatkozásában. Az EFTA-államok felvetették azt a problémát, hogy mindezek ellenére továbbra is van még három, a jelenlegi szabályok szerint problémás légiszolgáltatás-típus: i. A svájci légi fuvarozók által üzemeltetett légi szolgáltatások az Unió egy tagállamából egy EGT-tag EFTA-államba, és fordítva. ii. Az uniós légi fuvarozók által üzemeltetett légi szolgáltatások Svájcból egy EGT-tag EFTA-államba, és fordítva. iii. Az EGT-tag EFTA-államok légi fuvarozók által üzemeltetett légi szolgáltatások egy uniós tagállamból Svájcba, és fordítva. E jogi korlátok felszámolása, és ezáltal a három fenti megállapodás által létrehozott légi piac összekapcsolása érdekében arra van szükség, hogy a kérdéses megállapodásban nem részes állam légi fuvarozói ugyanolyan légi forgalmi szolgáltatás üzemeltetési jogokat kapjanak, mint a kérdéses megállapodás részes feleinek légi fuvarozói (azaz a svájci légi fuvarozók az EGT-megállapodás vonatkozásában, az uniós légi fuvarozók a vaduzi egyezmény vonatkozásában, az EGT-tag EFTA-államok légi fuvarozói pedig az EU–Svájc légiközlekedési megállapodás vonatkozásában). Svájc és az EGT-tag EFTA-államok ezért megállapodtak abban, hogy a következők szerint javasolják a három fent említett megállapodás módosítását: i. Az EGT-megállapodást módosítani kell annak érdekében, hogy a svájci légi fuvarozók légi forgalmi szolgáltatásokat működtethessenek egy uniós tagállamból egy EGT-tag EFTA-államba, és fordítva. ii. A vaduzi egyezményt módosítani kell annak érdekében, hogy az uniós légi fuvarozók légi forgalmi szolgáltatásokat működtethessenek Svájcból tagállamból egy EGT-tag EFTA-államba, és fordítva. iii. Az EU–Svájc légiközlekedési megállapodást módosítani kell annak érdekében, hogy az EGT-tag EFTA-államok légi fuvarozói légi forgalmi szolgáltatásokat működtethessenek egy uniós tagállamból Svájcba, és fordítva. A három megállapodás módosításaira vonatkozó határozatokat kölcsönösségi rendelkezés útján össze kell kapcsolni egymással annak biztosítása érdekében, hogy a határozatok egyszerre lépjenek hatályba. Az EU érdeke, hogy az uniós légi fuvarozók járatokat működtethessenek Svájcból egy EGT-tag EFTA-államba, és fordítva. Az EGT-megállapodás, az EU–Svájc légiközlekedési megállapodás és a vaduzi egyezmény tervezett módosításai integrált légi forgalmi szolgáltatási piacot fognak létrehozni, mely magában foglalja majd az EGT teljes területét és Svájcot, az 1008/2008/EK rendelet alapján. 2. AZ ÉRDEKELTEKKEL FOLYTATOTT KONZULTÁCIÓK EREDMÉNYEI ÉS HATÁSVIZSGÁLATOK Az EGT-tag EFTA államok és Svájc egyetértenek a javaslattal. 3. A JAVASLAT JOGI ELEMEI Az EGT-megállapodás XIII. mellékletének javasolt módosításai a tanácsi határozatjavaslat tervezetének mellékletében találhatók. A módosítások a következőkre terjednek ki: a 64.a pont jelenlegi a) és b) pontja közé egy új pont beillesztése, az EGT-megállapodásba foglalt 1008/2008/EK rendelet 15. cikkének végére egy új bekezdés beillesztése, melynek értelmében a svájci légi fuvarozók az Európai Unió és az EGT-tag EFTA-államok légi fuvarozóival azonos feltételek mellett légi forgalmi szolgáltatásokat működtethetnek az Európai Unió tagállamaiból az EGT-tag EFTA-államokba és fordítva. Ennek az lesz a feltétele, hogy egyrészt az Európai Unió és Svájc légi forgalmi szolgáltatások működtetésére ad jogot az EGT-tag EFTA-államok légi fuvarozói számára az Európai Unió tagállamaiból Svájcba irányuló járatok vonatkozásában, és fordítva, másrészt pedig hogy Svájc és az EGT-tag EFTA-államok légi forgalmi szolgáltatások működtetésére adnak jogot az Európai Unió légi fuvarozói számára a Svájcból azt EGT-tag EFTA-államokba irányuló járatok vonatkozásában, és fordítva. E célból a Vegyes Bizottság határozatának hatályba lépése az EU–Svájc légiközlekedési megállapodás és a vaduzi egyezmény szükséges módosításainak hatályba lépésétől függ majd. 4. KÖLTSÉGVETÉSI VONZATOK A javaslat az uniós költségvetésre nincs hatással. 2012/0094 (NLE) Javaslat A TANÁCS HATÁROZATA az Európai Unió által az Európai Gazdasági Térségről szóló megállapodás keretében létrehozott vegyes bizottságban az EGT-megállapodás XIII. mellékletének (Közlekedés) módosítása vonatkozásában képviselendő álláspontról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 100. cikke (2) bekezdésére és 218. cikke (9) bekezdésére, tekintettel az Európai Gazdasági Térségről szóló megállapodás végrehajtására vonatkozó rendelkezésekről szóló, 1994. november 28-i 2894/94/EK tanácsi rendeletre[4] és különösen annak 1. cikke (3) bekezdésére, tekintettel az Európai Bizottság javaslatára, mivel: (1) A megállapodás XIII. mellékletét a 2011.7.19-i 90/2011 EGT vegyes bizottsági határozat[5] módosította, melynek révén a Közösségben a légi járatok működtetésére vonatkozó közös szabályokról szóló, 2008. szeptember 24-i 1008/2008/EK európai parlamenti és tanácsi rendeletet[6] belefoglalták a megállapodásba. (2) Az 1008/2008/EK rendeletnek az Európai Közösség és a Svájci Államszövetség között létrejött légiközlekedési megállapodásba foglalása révén ugyanezen szabályok érvényesek az EU és Svájc között a svájci és közösségi légi fuvarozók vonatkozásában[7]. (3) Az 1008/2008/EK rendeletnek az Európai Szabadkereskedelmi Társulás létrehozásáról szóló egyezménybe (vaduzi egyezmény)[8] foglalásával ugyanezeket a szabályokat állapították meg Svájc és az EGT-tag EFTA-államok között Svájc és az EGT-tag EFTA-államok légi fuvarozói vonatkozásában. (4) Az EGT-megállapodás XIII. mellékletét ezért módosítani kell annak érdekében, hogy a svájci légi fuvarozók légi forgalmi szolgáltatásokat működtethessenek uniós tagállamokból EGT-tag EFTA-államokba, és fordítva, ELFOGADTA EZT A HATÁROZATOT: 1. cikk Az Európai Uniónak az EGT Vegyes Bizottságban az EGT-megállapodás XIII. mellékletének tervezett módosításával kapcsolatosan képviselendő álláspontjának az e határozathoz mellékelt EGT vegyes bizottsági határozattervezeten kell alapulnia. 2. cikk Ez a határozat elfogadása napján lép hatályba. Kelt Brüsszelben, …-án/-én. a Tanács részéről az elnök MELLÉKLET Tervezet AZ EGT VEGYES BIZOTTSÁG […] HATÁROZATA ([ÉÉÉÉ. hónap NN.]) az Európai Gazdasági Térségről szóló megállapodás XIII. mellékletének (Közlekedés) módosításáról AZ EGT VEGYES BIZOTTSÁG, tekintettel az Európai Gazdasági Térségről szóló megállapodás kiigazításáról szóló jegyzőkönyvvel módosított, az Európai Gazdasági Térségről szóló megállapodásra (a továbbiakban: a megállapodás) és különösen annak 98. cikkére, mivel: (1) A megállapodás XIII. mellékletét a […]-i […/…] EGT vegyes bizottsági határozat[9] módosította. (2) A megállapodás XIII. mellékletét a 2011. július 19-i 90/2011 EGT vegyes bizottsági határozat[10] módosította, amely a megállapodásba foglalta a Közösségben a légi járatok működtetésére vonatkozó közös szabályokról szóló, 2008. szeptember 24-i 1008/2008/EK európai parlamenti és tanácsi rendeletet (átdolgozott változat)[11]. (3) A szerződő felek biztosítani kívánják, hogy az EGT-tag EFTA-államok légi fuvarozói légi forgalmi szolgáltatásokat működtethessenek az uniós tagállamokból Svájcba, és fordítva. (4) A szerződő biztosítani kívánják azt is, hogy a közösségi légi fuvarozók légi forgalmi szolgáltatásokat működtethessenek az EGT-tag EFTA-államokból Svájcba, és fordítva. (5) E célból az EGT Vegyes Bizottság a kölcsönösség feltételével jogot kíván adni a svájci légi fuvarozóknak arra, hogy légi járatokat működtessenek az EU tagállamaiból az EGT-tag EFTA-államokba, és fordítva. (6) A megállapodás XIII. mellékletét ezért ennek megfelelően módosítani kell, ELFOGADTA EZT A HATÁROZATOT: 1. cikk A megállapodás XIII. mellékletének 64a. pontja (1008/2008/EK európai parlamenti és tanácsi rendelet) a következőképpen módosul: 1. A jelenlegi b) kiigazítás c) kiigazításra változik. 2. A melléklet az a) kiigazítást követően a következő kiigazítással egészül ki: „b) A 15. cikk a következő bekezdéssel egészül ki: »6. Az Európai Uniós és az EGT-tag EFTA-államok légi fuvarozóival azonos feltételek mellett a svájci légi fuvarozók légi forgalmi szolgáltatásokat működtethetnek az Európai Unió tagállamaiból az EGT-tag EFTA-államokba, és vissza. Ennek az a feltétele, hogy egyrészt az Európai Unió és Svájc légi forgalmi szolgáltatások működtetésére ad jogot az EGT-tag EFTA-államok légi fuvarozói számára az Európai Unió tagállamaiból Svájcba irányuló járatok vonatkozásában, és fordítva, másrészt pedig hogy Svájc és az EGT-tag EFTA-államok légi forgalmi szolgáltatások működtetésére adnak jogot az Európai Unió légi fuvarozói számára a Svájcból az EGT-tag EFTA-államokba irányuló járatok vonatkozásában, és fordítva. Hatályon kívül kerül minden olyan meglévő kétoldalú vagy többoldalú megállapodásból következő korlátozás, mely egyrészt az Európai Unióra, másrészt pedig az EGT-tag EFTA-országokra kötelező.«” 2. cikk Ez a határozat az elfogadását követő huszadik napon lép hatályba, feltéve hogy az EGT Vegyes Bizottság a megállapodás 103. cikkének (1) bekezdésében előírt összes bejelentést megkapta*, vagy egyrészt az EGT-tag EFTA-államok légi fuvarozói számára az EU tagállamaiból Svájcba és fordítva irányuló légi forgalmi szolgáltatások nyújtására jogot adó, az EU és Svájc közötti megállapodás hatálybalépésének napján, vagy másrészt közösségi légi fuvarozók számára Svájcból az EGT-tag EFTA-államokba és fordítva irányuló légi forgalmi szolgáltatások nyújtására jogot adó, az EGT-tag EFTA-államok és Svájc közötti megállapodás hatálybalépésének napján attól függően, melyik a későbbi időpont. 3. cikk Az EGT Vegyes Bizottság elnöke értesíti Svájcot e határozat elfogadásáról, valamint adott esetben az EGT Vegyes Bizottsághoz a megállapodás 103. cikkének (1) bekezdése alapján érkezett utolsó bejelentésről. 4. cikk Ezt a határozatot az Európai Unió Hivatalos Lapjának EGT-re vonatkozó részében és EGT-kiegészítésében ki kell hirdetni. Kelt Brüsszelben, […]-án/-én. az EGT Vegyes Bizottság részéről az elnök az EGT Vegyes Bizottság titkárai [1] Az EGT Vegyes Bizottság 90/2011 határozata (2011.7.19.), HL L 262., 2011.10.6., 62. o. [2] Az EGT Vegyes Bizottság 1/2010 határozata (2010.4.7.), HL L 106., 2010.4.28., 20. o. [3] Az EFTA Tanács 2012. március 22-i 1/2012 sz. határozata az egyezmény Q melléklete függelékének (légi közlekedés) módosításáról. [4] HL L 305., 1994.11.30., 6. o. [5] HL L 262., 2011.10.6., 62. o. [6] HL L 293., 2008.10.31., 3. o. [7] Az EGT Vegyes Bizottság 1/2010 határozata (2010.4.7.), HL L 106., 2010.4.28., 20. o. [8] Az EFTA Tanács 2012.3.22-i 1/2012 határozata. [9] HL L … [10] HL L 262., 2011.10.6., 62. o. [11] HL L 293., 2008.10.31., 3. o. * [Alkotmányos követelmények fennállását nem jelezték.] [Alkotmányos követelmények fennállását jelezték.]